b'\n_START_ARTICLE_\nSpansk peber\n_START_SECTION_\nBeskrivelse\n_START_PARAGRAPH_\nDe nederste dele forvedder ret hurtigt. Skuddene er h\xc3\xa5rl\xc3\xb8se og lysegr\xc3\xb8nne. Bladene er spredtstillede, smalt \xc3\xa6gformede med lang spids og hel eller b\xc3\xb8lget rand. Oversiden er blank og m\xc3\xb8rkegr\xc3\xb8n, mens undersiden er lysegr\xc3\xb8n._NEWLINE_Blomstringen sker over hele v\xc3\xa6ksts\xc3\xa6sonen. Blomsterne sidder for det meste enkeltvis ved bladhj\xc3\xb8rner og skudforgreninger, men af og til ses to eller tre sammen. De fem (sj\xc3\xa6ldnere: 6 eller 7) kronblade er oftest hvide, men typer med violette linjer eller helt violette blomster findes ogs\xc3\xa5. Blomster og frugter er h\xc3\xa6ngende, men der findes sorter (og vildformen), der har oprette blomster og b\xc3\xa6r._NEWLINE_De fleste sorter dyrkes som en\xc3\xa5rige (deraf navnet annuum), selv om planten kan overleve i mange \xc3\xa5r._NEWLINE_Rodnettet er kraftigt og dybtg\xc3\xa5ende under naturlige, t\xc3\xb8rre forhold._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 1,00 x 0,75 m (100 x 75 cm/\xc3\xa5r).\n_START_SECTION_\nHjemsted\n_START_PARAGRAPH_\nDen vilde form af spansk peber er en staude, der findes i bjergdale og p\xc3\xa5 forbjergene i Andesbjergene, i Caribien, i Mellemamerika og i USA, hvor den vokser i 600-800 m h\xc3\xb8jde sammen med tornede og ikke-tornede buske under palmetto- fyrre- og egearter._NEWLINE_I Rio Grande dalen vokser den sammen med bl.a. barbadoskirseb\xc3\xa6r, Buddleja sessiliflora, Diospyros texana, Eupatorium odoratum, Lantana horrida, mississippin\xc3\xa6ldetr\xc3\xa6, Sabal mexicana, skarlagensalvie og Sophora secundiflora.\n_START_SECTION_\nAnvendelse\n_START_PARAGRAPH_\nSpansk peber dyrkes i mange varianter for frugternes skyld. Smagen varierer meget, s\xc3\xa6rligt pgaa forskelligt indhold af af capsaicin. Frugten af e mildtsmagende sorter kaldes peberfrugt, og er meget brugt som gr\xc3\xb8ntsag b\xc3\xa5de r\xc3\xa5 og opvarmet. Andre mere st\xc3\xa6rktsmagende bruges som krydderi og kaldes ligesom andre st\xc3\xa6rksmagende frugter i sl\xc3\xa6gten Capsicum for chili (s\xc3\xa6rligt som t\xc3\xb8rret/st\xc3\xb8dt) eller chilifrugt (som frisk eller t\xc3\xb8rret hel frugt).'